  Виталий Пронин «Мир молодёжи» мерлыко огазеяськон ялэ нылъёс куспын «Мисс Егитлык» конкурс. Конкурсэ пыриськыны быгато 18-28 аресъем егит нылъёс.- Та ӧвӧл «Чеберина» выллем конкурс - лыдэ уз басьтӥське ныллэн вӧлэм кадь веськрес мугорыз но мунёлэн кадь чебер ымнырыз, - вера жюрилэн кивалтӥсез, Россиысь Кун Думаысь калыккуспо политикая комитетлэн председателез Светлана Журова. - «Мисс Молодёжь» конкурслэн финалистъёсыз калык понна ӟеч ужъёс лэсьто, соослэн бадӟым сюлэмзы.Озьыен, конкурсэ пыриськись нылаш одно ик кулэ аслэсьтыз малпам проектсэ улонэ пыӵатыны. Ортчытъялэ инкуазез утёнъя акциос, спортэз яратон мылкыд пыӵатӥсь, калыкез, шаерез гажаны дышетӥсь, удмуртлыкез ӝутонъя ужрадъёс. Вань быдэстэм ужъёсты сярысь одно ик гожтоно блоге, мерлыко сайтъёсысь бамъёсы - сотэк калык уз тоды ужамды сярысь, конкурсэз радъясьёс но тыршемдэс дунъяны уз быгатэ. Тужгес усто проектъёсын нылъёс потозы финалэ. Со ортчоз Москваын куартолэзе. Вормись басьтоз дуно кузьым - Lada Vesta автомобиль.Конкурс ортчытӥське вуоно арозь 30-тӥ оштолэзёзь. Соин ик дырды трос на, куриськонъёс кутӥсько www.миссмолодёжь.рф сайтын. Отысь ик вожвылъяськон сярысь пыр-почгес ивор но тододы."УД"  